# Cyril Neveu

Cyril Neveu (Orleans, 20 de setembre de 1956) és un ex-pilot de motociclisme francès, guanyador del Ral·li Dakar en cinc ocasions, dues d'elles amb Yamaha (1979 i 1980) i tres amb Honda (1982, 1986 i 1987). És un dels organitzadors del Ral·li de Tunísia i del Ral·li del Marroc entre d'altres. El 2013 va ser nomenat FIM Legend.

## Biografia

Cyril Neveu és fill de Claude Neveu, campió del món de canoa-caiac. Atleta de primer nivell del 1978 al 1991, es va donar a conèixer al gran públic el 1979 gràcies a la seva victòria a la primera edició del Ral·li Dakar. Va repetir la seva gesta l'any següent, després el 1982 i el bienni 1986-1987.
La seva darrera victòria, la de 1987, la va obtenir després d'una intensa batalla amb Hubert Auriol i Gaston Rahier. Quan era molt a prop de la victòria, Hubert Auriol va patir una caiguda espectacular i es va trencar els dos turmells; malgrat el dolor, va completar l'etapa. En acabar, i davant les càmeres de televisió, es va veure obligat a retirar-se, deixant a Cyril Neveu la victòria per cinquena vegada en el seu palmarès. Aquesta lluita aferrissada entre els tres pilots es relata en un llibre escrit conjuntament per Neveu amb Hubert Auriol i el periodista Jean-Michel Caradec'h: Paris-Dakar. Une histoire d'hommes (1987). Després de la seva darrera victòria al Dakar, Neveu encara va córrer per als equips de Yamaha-Itàlia, Yamaha-França i Cagiva Lucky Explorer.

## Organització de curses

Un cop acabada la seva carrera esportiva, Cyril Neveu va esdevenir un important organitzador de ral·li-raids. Des d'aleshores ha dirigit les següents entitats i esdeveniments:
* Creador i president de NPO (Neveu Pelletier Organisation) des del 1987 fins al 2008.
* Organitzador de proves de la Copa del Món de ral·lis raid: el Ral·li Optic 2000 Tunísia i el Ral·li Orpi Marroc.
* Gestor de CNP (Cyril Neveu Promotion) des de 1987, des d'on organitza el Tour de Corse en moto d'aigua.
* Organitzador del ral·li de regularitat Marroc Classic per a cotxes antics (des de 2013).
* Organitzador de la Megève - Saint-Tropez per a cotxes antics (maig 2015).
* Organitzador del Ral·li Entre 2 Mers de cotxes antics (octubre de 2016).

## Resultats al Ral·li Dakar

| Any | Motocicleta | Posició |
| 1979 | Yamaha XT 500 | 1r |
| 1980 | Yamaha XT 500 | 1r |
| 1981 | Honda XLS 500 | 25è |
| 1982 | Honda XRS 550 | 1r |
| 1983 | Honda XRS 600 | 10è |
| 1984 | Honda XLR 600 | 4t |
| 1985 | Honda XLR 600 | 5è |
| 1986 | Honda NXR 750 | 1r |
| 1987 | Honda NXR 750 | 1r |
| 1989 | Yamaha YZE 750 | 5è |
| 1991 | Cagiva 900 Elefant | 25è |

## Obra publicada

* Neveu, Cyril. Au kilomètre 250 (en francès). París: Robert Laffont, 1986. ISBN 2221051920.
* Auriol, Hubert; Neveu, Cyril; Caradec'h, Jean-Michel. Une histoire d'hommes (en francès). Éditions Fixot, 1987. ISBN 9782876450042. OCLC 26594738.

## Referències

* ↑ De la Torre, Juan Pedro «Campeones esenciales. Cyril Neveu» (en castellà). Moto Verde. Motor Press Ibérica [Madrid], núm. 478, 5-2018, p. 72.
* ↑ «Distinctions - FIM Legends» (en anglès). fim-moto.com. FIM. Arxivat de l'original el 2021-04-23. [Consulta: 1r juliol 2022].
* ↑ Rigaud, Olivier «Cyril Neveu, pilote... de projets à Orléans» (en francès). Terres de Loire, núm. 16, 4-2013 [Consulta: 17 novembre 2021].

## Enllaços externs

* Cyril Neveu - Lloc web oficial (francès)
Vencedors del Ral·li Dakar - Motos :
1979 - Neveu
1980 - Neveu
1981 - Auriol
1982 - Neveu
1983 - Auriol
1984 - Rahier
1985 - Rahier
1986 - Neveu
1987 - Neveu
1988 - Orioli
1989 - Lalay
1990 - Orioli
1991 - Peterhansel
1992 - Peterhansel
1993 - Peterhansel
1994 - Orioli
1995 - Peterhansel
1996 - Orioli
1997 - Peterhansel
1998 - Peterhansel
1999 - Sainct
2000 - Sainct
2001 - Meoni
2002 - Meoni
2003 - Sainct
2004 - Roma
2005 - Despres
2006 - Coma
2007 - Despres
2008
2009 - Coma
2010 - Despres
2011 - Coma
2012 - Despres
2013 - Despres
2014 - Coma
2015 - Coma
2016 - Price
2017 - Sunderland
2018 - Walkner
2019 - Price
2020 - Brabec
2021 - Benavides
2022 - Sunderland
2023 - Benavides
2024 - Brabec
2025 - Sanders :